Document ID: 32008D0642

KOMISSION PÄÄTÖS,
tehty 31 päivänä heinäkuuta 2008,
neuvoston päätöksen 79/542/ETY liitteen II muuttamisesta Argentiinaa, Brasiliaa ja Paraguayta koskevien merkintöjen osalta sellaisten kolmansien maiden ja niiden osien luettelossa, joista tietyn tuoreen lihan tuonti yhteisöön on sallittu
(tiedoksiannettu numerolla K(2008) 3992)
(ETA:n kannalta merkityksellinen teksti)
(2008/642/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 1 kohdan ensimmäisen alakohdan ja 4 kohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyn neuvoston päätöksen 79/542/ETY (2) liitteessä II olevassa 1 osassa vahvistetaan luettelo kolmansista maista ja niiden osista, joista jäsenvaltiot saavat tuoda tiettyjen eläinten tuoretta lihaa.
(2)
Argentiina on mukana päätöksen 79/542/ETY liitteessä II olevassa 1 osassa, ja se on jaettu erilaisiin alueisiin lähinnä eläinten terveystilanteen mukaan. Patagonian alue Argentiinassa 42. leveyspiiristä etelään tunnustetaan vapaaksi suu- ja sorkkataudista ilman rokotusten suorittamista. Tiettyjen eläinten tuoretta luullista lihaa saa tuoda yhteisöön kyseiseltä alueelta. Argentiinan muut alueet tunnustetaan vapaaksi suu- ja sorkkataudista siten, että rokotuksia suoritetaan, ja kyseisiltä alueilta saa tuoda yhteisöön ainoastaan tuoretta luuttomaksi leikattua ja raakakypsytettyä lihaa.
(3)
Maailman eläintautijärjestö tunnusti vuonna 2007 Argentiinan 42. leveyspiiristä pohjoiseen sijaitsevan alueen, joka vastaa osia Neuquénin ja Rio Negron maakunnista, vapaaksi suu- ja sorkkataudista ilman rokotusten suorittamista.
(4)
Tunnustamisen jälkeen Argentiina pyysi, että tuoretta luullista lihaa saisi tuoda yhteisöön kyseiseltä alueelta. Yhteisö suoritti helmikuussa 2008 Argentiinassa tarkastuksen alueella vallitsevan tilanteen varmistamiseksi. Koska tarkastusmatkan tulos oli myönteinen, on aiheellista sallia tiettyjen eläinten tuoreen luullisen lihan tuonti yhteisöön kyseiseltä alueelta.
(5)
Brasiliassa, myös Paranán ja São Paulon osavaltioissa, on viime aikoina suoritettu useita yhteisön tarkastuksia. Tarkastusten tuloksena päätöksellä 2008/61/EY muutetussa päätöksessä 79/542/ETY asetetaan tuontitoimenpiteet, joilla vahvistetaan niiden tilojen valvontaa ja seurantaa, joilta on sallittua viedä eläimiä yhteisöön, tarkoituksena sallia ainoastaan sellaisista eläimistä saadun tuoreen luuttomaksi leikatun ja raakakypsytetyn naudanlihan tuonti, jotka ovat peräisin nimenomaisesti hyväksytyiltä maatiloilta, jotka sijaitsevat osavaltioissa, jotka on tunnustettu vapaiksi suu- ja sorkkataudista ilman rokotuksia tai rokotusten ansiosta.
(6)
Maailman eläintautijärjestö palautti toukokuussa 2008 suu- ja sorkkataudista rokotusten avulla vapaan alueen aseman tietyille Brasilian osavaltioille, mukaan luettuina Paraná ja São Paulo.
(7)
Ottaen huomioon kyseisten osavaltioiden suu- ja sorkkataudista vapaan aseman ja Brasiliassa suoritettujen tarkastusten tulokset kyseiset osavaltiot olisi sisällytettävä uudelleen niiden alueiden luetteloon, joilta saa tuoda yhteisöön tuoretta luuttomaksi leikattua ja raakakypsytettyä naudanlihaa samoin edellytyksin kuin muistakin Brasilian osavaltioista, jotka ovat vapaita suu- ja sorkkataudista rokotusten avulla ja joista tällainen tuonti yhteisöön on nykyisin sallittu.
(8)
Maailman eläintautijärjestö tunnusti vuonna 2007 Paraguayn vapaaksi suu- ja sorkkataudista rokotusten avulla lukuun ottamatta maan ulkorajoilla sijaitsevaa tehovalvontavyöhykettä. Yhteisö suoritti huhtikuussa 2008 Paraguayssa tarkastuksen alueella vallitsevan tilanteen varmistamiseksi.
(9)
Tarkastuksen myönteisen tuloksen mukaan on aiheellista sallia tuoreen luuttomaksi leikatun ja raakakypsytetyn naudanlihan tuonti yhteisöön siltä Paraguayn alueelta, jonka Maailman eläintautijärjestö on tunnustanut vapaaksi suu- ja sorkkataudista rokotusten avulla.
(10)
Päätöstä 79/542/ETY olisi sen vuoksi muutettava.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 79/542/ETY liitteessä II oleva 1 osa tämän päätöksen liitteellä.
2 artikla
Tätä päätöstä sovelletaan 1 päivästä elokuuta 2008.
3 artikla
Tämä päätös on osoitettu kaikille jäsenvaltioille.
Tehty Brysselissä 31 päivänä heinäkuuta 2008.

Labels: 17
5
0
3
6
18